1Xo'on chupan jubi', i ma Páblo xel pa tinimit Aténas, y xa 'e pa tinimit Corínto. 2Chila xu rik wi jun aj Israel, ma Aquíla u bi; ire pa jyub Pónto alaxnak wi; c'a te c'un-nak pa Itália, rachi'il i rixokil, chi ati Priscíla. Je 'elnak Itália man i 'atol tzij, ma Cláudio, xu bij chi conojel i aj Israel winak 'is que 'elsax na. I ma Páblo xe u solij. 3Ique je aj t'isanel c'ul lic pim re i cárpa, xak queje i ropis i ma Páblo ile. Rumal-i, xa 'e jekel cu' y xe chacun junam. 4Pa tak uxlambal 'ij, xa 'e pa qui molbal'ib i aj Israel winak. Chila ca tijin chu c'utic chique i aj Israel, xak i aj Griégo; cu sakij i usuc' chique chi 'o u chac quiqui cuba qui c'ux che i Jesus. 5Che tak i 'ij-le, xe c'un i ma Sílas, i aTimotéo, petic-que re i jyub Macedónia. Are xe upon ique, i ma Páblo mas xu ya rib chu c'utic u tzij i Dios; ronojel tak 'ij lic xu bij chique i je aj Israel chi Jesus are i Tolque chi coy'em. 6Xui-ri, ique xe oc chu chapic quib chi tzij ru', y xqui bij itzel tak tzij che. Are 'uri i ma Páblo xu puq'uij u 'u' chiquiwach, c'utbal re chique chi nu mac ta chic ire chique. Xu bij: —Chikul 'o wi i camic yix chupam i mac; n-in mac ta chic yin chiwe. Wo'or quin 'e cu' i ne te aj Israel winak —xu bij chique. 7Te'uri xel pa molbal'ib y xa 'e chi rachoch jun achi u bi ma Jústo. Ire, are jun achi chi lic cu coj u 'ij i Dios; i rachoch ca canaj chu c'ulel i ja re i molbal'ib. 8Xui-ri i ma Críspo, chi are i caj'atzil re i molbal'ib, xu jach rib pu'ab i Kajwal Jesus, junam cu' conojel i je 'o pa rachoch. Xak queje xqui 'an je q'ui aj Corínto; are xqui ta i tzij re i Jesus chi ca tijin i ma Páblo chu c'utic, xqui cojo y xqui tz'onoj u kajsaxic ya piquiwi. 9Che jun a'ab, i ma Páblo xril u wach i Kajwal puwach, y xu ta i tzij-i chi xu bij che: —Ma xij awib; ma mayij u c'utic in tzij, mat uxlan chu bixquil. 10Mi jun ca tiqui chu 'onquil c'ax chawe man yin in 'o awu'. Che i tinimit-i, je q'ui quiqui coj ni in tzij. (Queje ile xu bij i Kajwal che i ma Páblo.) 11Rumal 'uri, i ma Páblo xcanaj jun junab ru' nic'aj pa tinimit Corínto ca tijin chu c'utic u tzij i Dios chique i winak. 12I tinimit-le u cwenta i jyub Acáya, i gobernador, ma Galion u bi. Pa tak i 'ij-le, i aj Israel winak xqui mol quib, y junam qui wach xqui c'am bi i ma Páblo chuwach i gobernador-le. 13Xqui bij che: —I achi-ri ca tijin chi qui tunic i winak; i u cojic u 'ij i Dios chi cu c'ut ire, n-cu maj ta che i 'atbal tzij —xqui bij. 14I ma Páblo ya cu jek te ch'awic are xch'aw i gobernador ma Galion. Ire xu bij chique i aj Israel winak: —We tene 'o jun u mac u 'anom chuwach i 'atbal tzij, o xak we tene jun nim laj mac u 'anom chirij jun winak, quin min wib 'uri chixol yix ix aj Israel, man chinkul 'o wi u 'onquil i 'atbal tzij. 15Xui-ri, ile to' tzij, to' biaj, to' i costúmbre yix, chi yijba 'uri chiwach. Yin n-cwaj ta quin 'an juez che wib puwi ile —xu bij i gobernador chique. 16Te'uri xe 'elsax li pa 'atbal tzij. 17Are 'uri i aj Griégo winak xqui chap i ma Sóstenes, chi raj'atzil i molbal'ib que i aj Israel winak. Xqui ya u lo'xic chuwach i 'atbal tzij, xui-ri i gobernador ma Galion n-ta xu bij chique wach xqui 'ano. 18I ma Páblo xcanaj chic u q'uial 'ij cu' pa Corínto. Te'uri xe u 'ijla can i kachalal, y xqui maj bi qui be pa Síria, junam cu' i ati Priscíla, i ma Aquíla. Xe upon pa tinimit Cencréa chi 'o chu chi' i mar. Chila i ma Páblo xresaj u wi, c'utbal-re chi lic cu 'an na pacha jun tzij u bim che i Dios. Te'uri xe 'an bi pa bárco, 'enam-que pa jyub Síria. 19Are que tijin chi be, xe upon pa tinimit Efeso; i ma Páblo xe u canaj can i ati Priscíla, i ma Aquíla, y xa 'e pa qui molbal'ib i aj Israel winak. Are xuponic, xoc chi tzij cu' i je 'o chila. 20Ique, are xqui maj usuc', xqui bij che i ma Páblo chi ca canaj cu', péro ire n-xu 'an taj (man xa ic'awic-re cu 'an chila). 21Te'uri xe u 'ijla canok y xu bij chique: —'O u chac quin 'ec, man ya ca c'un i nima'ij, y cwaj cwil chila pa Jerusalen. Xui-ri, we craj i Dios, quin c'un tan chic chi iwilic —xu bij. Te'uri xa 'an chic pa bárco y xa 'ec, xel pa Efeso. 22Are xupon pa tinimit Cesaréa, xel pa bárco, y xa 'e c'a Jerusalen chi quilic i jutzobaj creyent chila. Te'uri xkaj pa tinimit Antioquía. 23Xo'on pan queb oxib 'ij chila, te'uri xa 'e chu solixic tak i tinimit re i jyub Galácia, xak i jyub Frígia, chu ya'ic u cowil qui c'ux i jutak tzobajil creyent chila. 24'O jun achi, ma Apólos u bi, xupon pa tinimit Efeso. Ire aj Israel winak, alaxnak pa tinimit Alejandría. Ire 'utz laj aj paxsanel re u tzij i Dios, xak lic reta'am wach cu bij u wuj i Dios tz'ibtal can ujer. 25Xak 'o i c'utuwnak che wach i c'unic cu 'an i Kajwal Jesucrísto pacha u bim i ma Wan aj kajsanel ya. Xui i tzij-le reta'am ire chirij i Jesucrísto. Lic u yom u c'ux chu paxsaxic wach i reta'am, y lic usuc' i cu bij. 26Ire, co u wach, xoc chu c'utic pa qui molbal'ib i aj Israel winak pa Efeso. Are ca tijin chi c'utunic, 'o i ati Priscíla i ma Aquíla chila. Are xqui ta wach i xu bij, are xrelej u c'utunic, xqui siq'uij cu' quituquel, y xqui bij mas usuc' che. 27Xo'on panok, i ma Apólos xraj 'enam pa jyub Acáya, are 'uri i creyent pa Efeso xqui ya qui wach che u 'enam, y xqui tz'ibaj bi jun wuj chique i creyent chila. Xqui tak bi u bixquil chique chi 'utz chiqui c'ulaj i ma Apólos cu'. Are xupon pa Acáya, xe u rik i jutzobaj creyent, chi Dios, rumal i rutzil u c'ux je u tom chu cojic u tzij. I ma Apólos xu ya mas u cowil qui c'ux. 28Chiquiwach conojel i winak, xqui chap quib chi tzij cu' i aj Israel, y lic xu 'alijinsaj chique wach usuc' i tzij tz'ibtal can chupam u wuj i Dios. Xu 'alijinsaj chique chi i Jesus are i Tolque chi coy'em.
LOS HECHOS WACH I XQUI 'AN I APOSTELAB 18